मध्यानक दे रुहानी चमत्कारें झील दे नाग बादशाह् गी काफी प्रभावत कीता ते उसी प्रार्थना कीती जे ओ केह् चांह्‌दा ऐ? इस पर अरहट ने जबाव दित्ता जे ‘तूं मिगी झील दे बिच्च इन्नी जगह् दे जे में लत्ता पसारियै बेही सकां’। नाग ने मध्यानक दे आखने पर अमल कीता ते झीलै दे बिच्च जमीन दा इक छोटा टुकड़ा पानी कोला खाल्ली करवाई दित्ता। मगर अपनी रुहानी शक्ती कन्ने अरह्‌ट ने अपने शरीर गी इन्ना फलाई दिता जे ओ सारी घाटी पर छाई गेआ। बचनबद्ध नाग राजा पानी गी खिचदा गै गेआ, इत्थूं तोड़ी जे सारी घाटी गै खुश्की च बदली गेई। हून नाग ने अपने रौह्‌ने लेई अरहट गी जगह दी प्रार्थना कीती। मध्यानक ने उसी आखेआ ‘इस घाटी दे उत्तर-पच्छम च इक तलाς ऐ जिसदी गुलाई 100 ली (40 मील) रऐ। तेरे ते तेरे बारसें दे रौह्‌ने लेई जगह इयै तलाς (झील) होग।’ इस पर नाग ने उसी आखेआ, ‘जमीन ते झील दा आपूं चें बटवारा होई गेआ, हून मी धार्मक चढ़ावा पेश करने दी अजाजत देओ।’ मध्यानक इस पर गलांदा ऐ जे, ‘हून थोढ़ी देर बाद कुसै दा स्हान ले बगैर गै में निर्वान हासल करना ऐ। बेशक्क में तेरी प्रार्थना मन्नने दी इच्छा रक्खना, लेकन एदे बावजूद हून में ऐसा निं करी सकदा।’ इस पर नाग गलांदा ऐ जे ‘तां पंच सौ अरहट उस बेल्लै तोड़ी मेरे कोला नजराना लैंदे रौंह्‌गन जदूं तक बुद्-धर्म कायम ऐ, ओदे बाज मी इक मुल्क गी झील च तबदील करने दी अजाजत चाही दी ऐ।’ मध्यानक ने नाग दी प्रार्थना स्वीकार करी लैती।